Ársþing Knattspyrnusambands Íslands var sett á Ásvöllum í Hafnarfirði klukkan ellefu í morgun. Á þinginu verður meðal annars kosinn formaður sambandsins þar sem tvö eru í framboði, Sævar Pétursson og Vanda Sigurgeirsdóttir.
Búist er við jafnri og spennandi kosningu milli Sævars og Vöndu. Vanda hefur verið verið starfandi formaður síðan á aukaþingi KSÍ sem fram fór 2. október eftir að fyrrverandi formaður Guðni Bergsson og öll stjórn sambandsins sögðu af sér.
Vanda er ekki viðstödd á sjálfu þinginu þar sem hún er heima smituð af Covid en hún ávarpar fundargesti í gegnum fjarfundarbúnað. Á aðalþinginu í dag eru fjölmörg mál tekin fyrir og meðal annars kosið nýja 8 manna stjórn sambandsins. Búast má við niðurstöðu í formannskjörinu upp úr klukkan fjögur. Sjá má beina vefútsendingu frá ársþinginu á ruv.is.
Leik Hollands og Rússlands í riðli Íslands í undankeppni HM karla í körfubolta sem fyrirhugaður var á morgun sunnudag hefur verið frestað. Á sama tíma mætast Ítalía og Íslands í sama riðli á Ítalíu. Hollendingar neita að taka á móti rússneska liðinu eftir að Rússar hófu stríð gegn Úkraínu. Hollendingar og Rússar mættust í Rússlandi á fimmtudag þar sem Rússar höfðu betur og Ísland vann Ítalíu.
Næstu skref eru i höndum alþjóðakörfuboltasambandsins FIBA - en síðustu tveir leikir Rússa í riðlinum í júlí í sumar- eru enn í leikjadagskránni á vef FIBA. Rússar tróna á toppi riðilsins með þrjá sigra í jafn mörgum leikjum. Ísland er í 2. sæti.
Þriðja mót Meistaradeildarinnar í hestaíþróttum fór fram í gærkvöld og var keppt í fimmgangi. Árni Björn Pálsson sigraði á Kötlu frá Hemlu tvö með einkunnina 7,36 en í öðru sæti, aðeins núll komma núll fimm stigum á eftir, varð Glódís Rún Sigurðardóttir á Snillingi frá Íbishóli. Nú þegar þremur keppnisgreinum er lokið er Árni Björn efstur í stigakeppni knapa með 21 stig.
Einn leikur fór fram í ensku úrvalsdeildinni í fótbolta í gærkvöld. Southampton komst upp í 9. sæti með 2-0 sigur á Norwich sem vermir botnsæti deildarinnar.

Það ræðst í dag hver verður kosinn formaður Knattspyrnusambands Íslands til næstu tveggja ára, Sævar Pétursson eða Vanda Sigurgeirsdóttir. Ársþing sambandsins hófst í morgun.